ฮอร์โมนส์ วัยว้าวุ่น
รายชื่อตอน > ฤดูกาลที่ 1 (2556)

| ตอนซีรีส์ที่ | ตอนซีซั่นที่ | วันที่ออกอากาศ | ชื่อตอน |
| --- | --- | --- | --- |

| - | 0 | 18 พฤษภาคม | ตอนพิเศษ |
   เบื้องหลังการถ่ายทำ แนะนำนักแสดงและผู้กำกับ

| 1 | 1 | 25 พฤษภาคม | Testosterone : ฮอร์โมนเพศชาย |
ตอนของวิน ณ โรงเรียนนาดาวบางกอก เรื่องวุ่นเกิดขึ้นตั้งแต่วันแรกของการเปิดภาคเรียน ด้วยฝีมือของ วิน ที่ท้าทายและตั้งคำถามกับกฎระเบียบของโรงเรียนชนิดที่ไม่เคยมีใครกล้าทำมาก่อน เขาจึงถูกครูฝ่ายปกครองหมายหัว แม้ ครูอ้อ ครูสาวหัวสมัยใหม่จะช่วยยังไง ก็ห้ามความแค้นเคืองของครูนิพนธ์ไม่ได้ ซึ่งวินก็ไม่เกรงกลัว เพราะเชื่อว่ากำลังตั้งคำถามอย่างมีเหตุผล โดยมี หมอก หนุ่มเงียบขรึมโลกส่วนตัวสูง และ ต้า หนุ่มนักดนตรีเพื่อนซี้ คอยสนับสนุน จนเกิดความโกลาหลไปทั้งโรงเรียน

| 2 | 2 | 1 มิถุนายน | Dopamine : ฮอร์โมนหนึ่งมิตรชิดใกล้ |
ตอนของต้า ต้า ทำคลิปวีดีโอคัฟเวอร์เพลงลง YouTube โดยเอาหนุ่มป๊อปอย่าง วิน มาช่วยร้อง และเพื่อนรักอย่างหมอก มาช่วยถ่าย ทำให้พี่จอมหัวหน้าวง See Scape วงดนตรีที่ฮอตที่สุดในโรงเรียนสนใจมาชวนต้าไปออดิชั่น เพื่อเป็นมือกีตาร์คนใหม่ของวง ในช่วงที่ต้าตั้งใจซ้อมเพื่อออดิชั่นนี้เอง ทำให้ต้าค่อยๆ สนิทกับ ไผ่ ในฐานะคอดนตรีเดียวกัน และเขาก็เริ่มรู้สึกกับ เต้ย เกินกว่าคำว่าเพื่อน ในงานเปิดโลกกิจกรรมโรงเรียน ขณะที่นักเรียนทุกคนคึกคักไปกับบรรยากาศของงาน สารพัดเหตุการณ์ได้เกิดขึ้น ซึ่งมันกลายเป็นจุดเปลี่ยนในชีวิตของหลายๆคน...

| 3 | 3 | 8 มิถุนายน | Endorphin : ฮอร์โมนหลั่งเมื่อฉันฟิน |
ตอนของสไปรท์ สไปรท์ กลายเป็นชนวนของศึกระหว่างแก๊งค์ เมื่อโจทก์เก่าของ ไผ่ ที่ชื่อว่า ปั้น หนุ่มต่างโรงเรียนที่เคยจีบสไปรท์ กลับมาบุกตีแก๊งค์ไผ่และเพื่อน ๆ ถึงถิ่น ในขณะที่เรื่องราวฉาวโฉ่จากวันงานเปิดโลกกิจกรรมว่าสไปรท์มีอะไรกับตี๋ รุ่นน้องม.4 กลายเป็นเรื่องที่ VR Source รายการอินเทอร์เน็ตทีวีสนุกสุดฮอตประจำโรงเรียน นำโดย ป๊อป และ ไอซ์ ต้องสัมภาษณ์พยานรู้เห็นเหตุการณ์อย่าง ดาว

| 4 | 4 | 15 มิถุนายน | Serotonin : ฮอร์โมนแห่งความสงบ |
ตอนของหมอก หมอก ผู้มีมาดขรึมและโลกส่วนตัวสูง ชอบใส่หูฟังเพลง เฝ้าสังเกตเรื่องราวรอบตัว โดยมีกล้องถ่ายรูปฟิล์มเก่าๆ เป็นอุปกรณ์คู่กาย มีแฟนชื่อ มิ้นท์ ที่ชอบทะเลาะกันด้วยเรื่องเล็กน้อยบ่อยครั้ง ยิ่งเวลาที่หมอกจมดิ่งอยู่กับอะไรบางอย่าง ขณะเดียวกัน ต้าเองก็ยังเฮิร์ทหนักเรื่อง เต้ย และเต้ยเองก็เจอเรื่องช็อคไม่แพ้กัน กับข่าวว่า ภู แฟนเก่าสมัยม.ต้น ดันไปกิ๊กกับ ธีร์ เพื่อนชายในวงโยธวาทิต ส่วน ไผ่หลังจากก่อวีรกรรมแย่ง สไปรท์ จากพี่เป๊ก ก็โดนเพื่อนในแก๊งค์รุมแบน 
| 5 | 5 | 22 มิถุนายน | Estrogen : ฮอร์โมนเพศหญิง |
ตอนของเต้ย เต้ย เจอเรื่องช็อค เมื่อมีคนเขียนคำว่า "แรด" บนโต๊ะเรียนของเธอ แม้ว่าจะตกใจกับเหตุการณ์นี้ แต่เธอก็ยังเข้มแข็ง เต้ยได้แต่ปลอบตัวเองว่าตราบใดที่เราไม่ทำให้ใครเดือดร้อนก็ไม่น่ามีปัญหา ฝ่าย วิน ก็เริ่มเบื่อพี่บีที่เขามีสัมพันธ์ด้วยจึงตัดเยื่อใยอย่างไม่แคร์ จนกลายเป็นข่าวดังใน Fan Page คนรักวิน ขณะเดียวกัน ต้า วางแผนซื้อดอกกุหลาบมาขอโทษเต้ย เขารวบรวมความกล้าทั้งหมดดักเจอเต้ยตอนพักกลางวัน แต่เหตุการณ์กลับตาลปัตรไม่เป็นไปตามที่คิด ส่วน ดาว ได้เจอกับหนุ่มชื่อ ดิน ในที่เรียนพิเศษ เขาเข้ามาคุยและชวนเธอไปที่ต่างๆ

| 6 | 6 | 29 มิถุนายน | Dopamine 2 : ฮอร์โมนแห่งความรัก |
ตอนของภู ภู อดีตรักวัยหวาน กลับเข้ามาในชีวิต เต้ย หลังเหตุการณ์หนักหน่วงที่เต้ยเพิ่งเผชิญมา ความเป็นคนขี้เล่นของภูทำให้ทั้งสองคนกลับมาสนิทกันอย่างรวดเร็ว ภูยังเห็นสีหน้าอมทุกข์ของเต้ย จึงออกอาการเป็นห่วงและตัดสินใจเอ่ยปากชวนไปทำบุญ เพียงหวังให้จิตใจของเพื่อนเคยรักคนนี้รู้สึกดีขึ้นมาบ้าง

| 7 | 7 | 6 กรกฎาคม | Adrenaline : ฮอร์โมนเลือดเดือด |
ตอนของไผ่ ไผ่ โดนเพื่อนทั้งหมดในกลุ่มเลิกคบ ทำให้เขาเหลือเพียงความสัมพันธ์กับ สไปรท์ เท่านั้น เขาพยายามทำให้ดีที่สุด แต่เมื่อได้เห็นภาพ วิน เข้าใกล้สไปรท์ ก็หวนให้ไผ่นึกได้ว่าทั้งคู่เคยมีความสัมพันธ์กันมาก่อน ไผ่จึงเริ่มไม่ไว้ใจวินและไม่วางใจสไปรท์ ส่งผลให้ไผ่กับสไปรท์ระหองระแหงกันมากขึ้น

| 8 | 8 | 13 กรกฎาคม | Progesterone : ฮอร์โมนแห่งความเป็นแม่ |
ตอนของดาว ดาว ถูกแม่จับได้และสั่งให้เลิกคุยกับดิน เนื่องจากไม่อยากให้เธอต้องเสียการเรียนเพราะมีความรัก ดาวรับปากแม่ว่าจะทำตาม จนวันหนึ่งแม่ดาวก็จับได้อีกครั้งว่าดาวยังคงคุยกับดินอยู่ จึงตัดสินใจทำความรู้จักกับดินเสียเลย ซึ่งทำให้แม่ดาวรู้ว่าดินไม่ใช่เด็กชายไม่เอาไหนอย่างที่คิดไว้ เธอจึงเบาใจและให้ดาวคบหาเป็นเพื่อนได้ เพราะคิดว่าดีกว่าให้ลูกไปคบกับเด็กผู้ชายที่ไม่รู้จักหัวนอนปลายเท้าคนอื่น ๆ

| 9 | 9 | 20 กรกฎาคม | Cortisol : ฮอร์โมนนอนไม่หลับ |
ตอนของขวัญ หลังเหตุการณ์ที่ วิน ทำให้แก๊งพี่บีรุมตบ เต้ย แม้ว่าวินจะแสดงความสนใจและพยายามเข้าหา ขวัญ มากแค่ไหน แต่ขวัญก็ไม่เคยมีท่าทีตอบรับหรือปฏิเสธอย่างชัดเจนเลยสักครั้ง เมื่อครูอ้อมอบหมายงานกลุ่มชิ้นสุดท้ายก่อนสอบปลายภาคให้ วินจึงฉวยโอกาสนี้เข้าทำงานกลุ่มเดียวกับขวัญ และวางแผนสร้างสถานการณ์ให้ขวัญยอมเปิดใจให้วินเข้าไปมากขึ้น ขวัญเด็กผู้หญิงเพียงคนเดียวที่ไม่เคยหมุนตามวินเลย คือคนที่ท้าทายให้วินอยากเอาชนะที่สุด วินจึงวางแผนลับให้ขวัญได้พบกับความจริงที่เธอไม่เคยรู้และจะเปลี่ยนแปลงชีวิตของขวัญไปตลอดกาล

| 10 | 10 | 27 กรกฎาคม | Testosterone vs Estrogen : ฮอร์โมนไม่เข้าใจฉัน ไม่เข้าใจเธอ |
ตอนของวิน+ขวัญ การสอบปลายภาคเรียนที่ 1 นักเรียนทุกคนเตรียมตัวสอบกันอย่างเต็มที่ด้วยวิธีของตัวเอง กลับมีเพียง ขวัญ นักเรียนตัวอย่างของโรงเรียนเท่านั้นที่ยังไม่สามารถตั้งสมาธิกับการสอบครั้งนี้ได้ ขวัญตัดสินใจทำสิ่งที่เธอไม่คิดว่าชีวิตนี้เธอจะทำมาก่อน และมันทำให้เธอกลายเป็นที่วิพากษ์วิจารณ์ของนักเรียนทั้งโรงเรียนกันอย่างเมามัน ในเวลานี้ที่ขวัญรู้สึกเสียศูนย์ครั้งยิ่งใหญ่ที่สุดในชีวิต เธอรู้สึกว่ามีเพียง วิน เท่านั้นที่เข้าใจและพยายามปกป้องเธอ ทำให้ขวัญรู้สึกดีกับวินมากขึ้น จนกระทั่งวันสอบวันสุดท้ายมาถึง...

| 11 | 11 | 3 สิงหาคม | Oxytocin : ฮอร์โมนแห่งความผูกพัน |
รวมตัวละคร ปิดเทอมเป็นช่วงเวลาพักผ่อนจากเรื่องปวดหัวที่โรงเรียน ต้า ตั้งใจเขียนเพลงกลั่นออกมาจากความรู้สึกของเขาที่มีต่อ เต้ย ส่วน ภู หลังจากผ่านช่วงเวลาของการเสียเพื่อนเคยรักไปทั้งสองคน เขาใช้เวลาในช่วงปิดเทอม คลี่คลายและทำความเข้าใจตัวเอง เช่นเดียวกับเต้ยที่กลับมานั่งทบทวนหัวใจตัวเองอีกครั้ง และ ไผ่ ได้พบกับอริเก่าโดยบังเอิญ...

| 12 | 12 | 10 สิงหาคม | Growth Hormone : ฮอร์โมนแห่งการเจริญเติบโต |
รวมตัวละคร เทอม 2 เริ่มต้นขึ้น ในที่สุด ต้า และวง See Scape ก็ผ่านการคัดเลือกจนได้ขึ้นเล่นบนเวทีคอนเสิร์ต Big Mountain Music Festival ทุกคนต่างดีใจ รวมถึง เต้ย เองที่ได้รู้ข่าวก็ยินดีด้วยกับต้า ทั้งคู่ปรับความเข้าใจกันและกลับมาเป็นเพื่อนกันได้เหมือนเคยอีกครั้ง เช่นเดียวกับ ขวัญ และ สไปรท์ ที่กลับมาสนิทกัน

| 13 | 13 | 17 สิงหาคม | ฮอร์โมนพุ่งพลั่กๆ |
ตอนจบซีซั่น รวมตัวละคร สิ่งที่ วิน ทำกับครูอ้อ ทำให้ชีวิตของเขาไม่เหมือนเดิมอีกต่อไป ในขณะที่การได้ไปขึ้นโชว์ในงาน Big Mountain Music Festival ของ See Scape กลายเป็นที่พูดถึงของเด็กๆ ทั้งโรงเรียน ใครต่อใครก็อยากไปงานนี้กัน หลังเรื่องราวมากมายได้ผ่านเข้ามาในชีวิตเด็กแต่ละคน การได้เดินทางออกจากบ้านโดยไม่มีพ่อแม่ของเด็กๆ ไปอยู่ในบรรยากาศแปลกตาของงาน Big Mountain Music Festival ได้พบเจอประสบการณ์แปลกใหม่ ทำให้ฮอร์โมนพลุ่งพล่าน และพวกเขาก็เติบโตขึ้นจากทุกสิ่งที่ผ่านเข้ามาในชีวิต

| - | 14 | 24 สิงหาคม | ตอนพิเศษ : เส้นทางว้าวุ่น |
   เรื่องราวว้าวุ่นในกองถ่ายส่งท้ายซีซั่น